Shqetësimet amerikane për trazirat në Irak
Shtetet e Bashkuara shqetësohen se gjendja e krijuar mund të pengojë luftën kundër ISIS-it
Shtëpia e Bardhë po shpreh shqetësim lidhur me kaosin në rritje në Irak, dhe ndikimin që mund të ketë tek lufta kundër të vetëquajturit “Shtetit Islamik”. Shtetet e Bashkuara thonë se Iraku ka nevojë për një qeveri të qëndrueshme qendrore që të kontribuojë për zmbrapsjen e grupit. Por disa thonë se nuk ka gjasa që Bagdadi të ketë një qeveri të bashkuar së shpejti. Protestuesit hynë me forcë në Zonën e Gjelbër të Bagdadit, të indinjuar me konfliktet në qeveri dhe korrupsionin. Ata ishin dërguar nga kleriku Shi’it Muqtada al-Sadr për të bërë presion ndaj qeverisë, që drejtohet nga një tjetër shi’it, kryeministri Haider al-Abadi. Tani ndasitë kanë hyrë edhe brenda sekteve, në vendin e përçarë thellë. Çfarë do të thotë ky problem në rritje? Ish-ambasadori amerikan në Bagdad, James Jeffrey thotë se nuk dihet. Shtetet e Bashkuara kanë mbështetur përpjekjet e Abadit për të ndërtuar një qeveri qendrore mbi ndarjet sektare. Shpresa është që një qeveri më e fortë të ndihmojë forcat irakiane dhe ato lokale që të zmbrapsin Shtetin Islamik. Me më shumë trazira të pritshme, Shtetet e Bashkuara po i kërkojnë Bagdadit të lëvizë me shpejtësi. Por me një qeveri të dobët, thotë ambasadori Jeffrey, Shtetet e Bashkuara nuk duhet të presin që Bagdadi të zmbrapsë me sukses Shtetin Islamik, nëse Uashingtoni nuk ka vullnetin të bëjë më shumë nga ana ushtarake. Me ndihmën e goditjeve ajrore amerikane dhe trajnuesve ushtarakë, ushtria irakiane dhe forcat lokale kanë bërë përparime muajt e fundit. Megjithatë me vazhdimin e paqendrueshmërisë politike, Shteti Islamik po e ruan kontrollin e pjesëve të mëdha të territorit.